kardosdrur/scandi-wiki huggingface dataset:
Andersen Corporation

Andersen Corporation er den største dør- og vinduesproducent i Nordamerika med mere end 9.000 medarbejdere fordelt på over 20 lokaliteter og datterselskaber.
Virksomheden stiftedes 25. juli 1903 under selskabsform (business incorporation) af den danske immigrant Hans J. Andersen i Hudson, Wisconsin, på den østre side af St. Croix-floden, et øvre tilløb til Mississippifloden, men flyttede 1913 hovedsædet til Bayport, Minnesota, på den vestre side af samme flod.

Hans Jacob Andersen (1855-1914) var 1872 ca. 17 år gammel udvandret fra Danmark til USA, og drev fra 1874 forskellige byggefirmaer, tømmerhandler og savværker i Minnesota og Wisconsin.
I 1896 flyttede han til Hudson, hvor han styrede et savværk og startede detailhandel under navnet Wisconsin Lumber and Building Company.

Efter stiftelsen 1903 af Andersen Lumber Company påbegyndtes året efter produktion af vinduesrammer. I 1905 opfandt Hans Andersen et 2 bundts pakke-system med vinduesmoduler i faste størrelser, der nemt kunne samles på byggepladsen, det såkaldte 10-minuts vindue, som blev en stor salgssucces.

I 1913 flyttedes til nye produktionsbygninger på den vestre side af St. Croix-floden i South Stillwater, et område, som 1922 omdøbtes til Bayport, hvor virksomhedens hovedkontor endnu ligger. Bayport er i dag en satellitby til Minnesotas hovedstad Saint Paul, som den ligger 20 km øst for.

Efter Hans Andersens død ved et hjerteslag i 1914 videreførtes ledelsen af firmaet indtil 1960 af sønnen Fred Cummings Andersen (1891-1979) med storebroderen Herbert Andersen (1885-1921) som vicedirektør og kasserer.
Under Freds ledelse skiftede firmaet 1929 navn til Andersen Frame Company og 1937 til Andersen Corporation.

Udover sortimentet af dør- og vinduesprodukter, har Andersen Corp. som kuriosum under 2. verdenskrig produceret prisbelønnede ammunitionskasser i træ til den amerikanske hær.

Andersen Corporation har med tiden overtaget adskille konkurrerende virksomheder, der nu er indlemmet som datterselskaber, og er endnu familie-ejet.

Noter 
 http://corporate.andersenwindows.com/about-andersen/history/ (virksomhedens historie)
 http://mnhs.org/library/findaids/00678.xml (Minnesota Historical Society)
 http://geni.com/people/Hans-Andersen/253639 (slægten)

Etableret i 1903
Fremstillingsvirksomheder fra USA
Mario Haas

Mario Haas (født 16. september 1974 i Graz, Østrig) er en tidligere østrigsk fodboldspiller (angriber).

Haas spillede langt størstedelen af sin karriere for Sturm Graz i den østrigske Bundesliga. Han tilbragte i alt 18 sæsoner i klubben, og var med til at vinde tre østrigske mesterskaber. Han havde også ophold hos RC Strasbourg i Frankrig samt JEF United Ichihara i Japan.

Haas spillede desuden 43 kampe og scorede syv mål for det østrigske landshold. Han var en del af det østrigske hold til VM i 1998 i Frankrig. Her spillede han alle landets tre kampe, men kunne ikke forhindre at holdet røg ud efter det indlende gruppespil.

Referencer

Eksterne henvisninger

Fodboldspillere fra Østrig
Fodboldspillere fra Sturm Graz
Fodboldspillere fra RC Strasbourg
Personer fra Graz
Deltagere ved verdensmesterskabet i fodbold 1998
Martin Amerhauser

Martin Amerhauser (født 23. juli 1974 i Salzburg, Østrig) er en tidligere østrigsk fodboldspiller (midtbane).

Amerhauser spillede på klubplan for de to østrigske Bundesliga-klubber Austria Salzburg og Grazer AK. Han vandt gennem karrieren i alt tre østrigske mesterskaber, ét med Austria Salzburg og to med Grazer.

Amerhauser spillede desuden elleve kampe og scorede tre mål for det østrigske landshold. Han var en del af det østrigske hold til VM i 1998 i Frankrig. Han kom dog ikke på banen i turneringen, hvor østrigerne røg ud efter det indledende gruppespil.

Referencer 

Fodboldspillere fra Østrig
Fodboldspillere fra Grazer AK
Personer fra Salzburg
Deltagere ved verdensmesterskabet i fodbold 1998
Martin Hiden

Martin Hiden (født 11. marts 1973 i Stainz, Østrig) er en tidligere østrigsk fodboldspiller (forsvarer).

Hiden spillede langt størstedelen af sin karriere for klubber i den østrigske Bundesliga, hvor han blandt andet havde ophold hos hovedstadsklubberne Rapid Wien og Austria Wien. Han havde også ophold hos Sturm Graz, Austria Salzburg og Austria Kärnten. Han vandt gennem karrieren i alt fire østrigske mesterskaber. Hans eneste klub i udlandet var engelske Leeds United, hvor han spillede fra 1998-2000.

Hiden spillede desuden 50 kampe for det østrigske landshold. Han var en del af det østrigske hold til VM i 1998 i Frankrig. Han kom dog ikke på banen i turneringen, hvor østrigerne blev slået ud efter det indlende gruppespil. Han deltog også ved EM i 2000 på hjemmebane, hvor det heller ikke blev til østrigsk avancement fra den indlende pulje.

Referencer 

Fodboldspillere fra Østrig
Fodboldspillere fra Sturm Graz
Fodboldspillere fra Rapid Wien
Fodboldspillere fra Austria Wien
Fodboldspillere fra Leeds United F.C.
Fodboldspillere fra Red Bull Salzburg
Deltagere ved verdensmesterskabet i fodbold 1998
Deltagere ved det europæiske mesterskab i fodbold 2008
Frants Banner

Frants Banner (død 24. juli 1575) var en dansk lensmand.

Han var en søn af rigsmarsk Erik Eriksen Banner og dennes første frue. Han nævnes første gang 1546, da han var forlenet med provstiet i Aarhus; formodentlig tjente han alt den gang ved hove, thi to år efter træffer vi ham og hans broder Axel Banner som hofsinder i det store brudefølge, som ledsagede prinsesse Anna til Sachsen. 1550 blev han lensmand på Holbæk, men fratrådte atter dette len 1554, da han ved faderens død blev dennes efterfølger som lensmand på Kalø. Her blev han dog kun tre år, men blev da forlenet med Børglum Kloster, som han beholdt til året før sin død. I Den Nordiske Syvårskrig gjorde han god tjeneste som ritmester over den jyske fane og deltog bl.a. i Slaget ved Axtorna. Efter sin fader havde han arvet Kokkedal, og med sin frue, Anne Johansdatter Oxe (begravet 4. maj 1581 i Torslev Kirke), datter af Johan Oxe og Peder Oxes søster, fik han Gisselfeld og Ryegård i Sjælland; den sidste gård ombyttede han ved mageskifte med Ø Nonnekloster i Jylland, som han til ære for sin hustru gav navnet Oxholm. Frants Banner døde 24. juli 1575 og blev begravet i Torslev Kirke. Fru Anne, der kun overlevede sin ægtefælle i seks år, havde skænket ham to døtre.

Kilder 

 
 Danmarks Adels Aarbog 1885, s. 48. 

Frants
Lensmænd fra Danmark
Godsejere fra Danmark
Kavaleriofficerer fra Danmark
Personer i Den Nordiske Syvårskrig fra Danmark-Norge
Danskere i 1500-tallet
Gertrud Skomagers

Gertrude Rasmus Skomagers (død 1556) var en dansk kvinde, som blev brændt på bålet for hekseri.

I 1556 havde Hans Ipsen i Rudkøbing anklaget Gertrud Rasmus Skomagers at have skadet ham og hans ejendom med trolddom og hekseri. Anders Degn vidnede om, svie i sit hjerte én gang, hvor Gertrud lagde hånden på ham, og der havde desuden været rygter om, at hun var en heks. Efter 16 vidner blev hun dømt til bålet. Hun fastholdt sin uskyld, selv på torturbænken, og døde uden at anerkende sig skyldig.  

I 1557 klagede hendes mand til kongen over henrettelsen, og vidnerne blev retsforfulgt og dømt til at betale erstatning til Gertruds familie. Sagen fik det resultat, at kongen i 1576 udstedte en ny lov, der forbød lokale domstole til at udføre nogen henrettelse for hekseri før sagen var behandlet af landsdommeren.

Se også
Heksejagt
Maren Splids

Referencer 

Personer henrettet for hekseri
Danskere i 1500-tallet
Personer henrettet ved brænding
Henrettede personer fra Danmark
Hekseprocesser i Danmark
WildStar (computerspil)

WildStar er et fantasy/science-fiction, MMORPG (Massively Multiplayer Online Role Playing Game), som finder sted på planeten Nexus, hvor en mystisk og magtfuld race, kaldet Eldan, på mystisk vis er forsvundet, nu kæmper de to fraktioner; The Dominion og The Exiles om Eldan-teknologien på planeten.

Klasser 
Der er 6 klasser tilgængelige i WildStar. Den klasse som man vælger til sin karakter bestemmer hvilke egenskaber man kan bruge og hvilke roller man kan udføre.

Referencer 

Computerspil
Hannes Reinmayr

Hannes Reinmayr (født 23. august 1969 i Wien, Østrig) er en tidligere østrigsk fodboldspiller (angriber).

Reinmayrs karriere strakte sig over 17 år, og blev tilbragt i klubber i henholdsvis hjemlandet og Tyskland. Længst tid tilbragte han hos Sturm Graz i den østrigske Bundesliga. Her var han med til at vinde to mesterskaber, i henholdsvis 1998 og 1999.

Reinmayr spillede desuden 14 kampe og scorede fire mål for det østrigske landshold. Han var en del af det østrigske hold til VM i 1998 i Frankrig. Her spillede han én af sit lands tre kampe, men kunne ikke forhindre at østrigerne røg ud efter det indlende gruppespil.

Referencer

Eksterne henvisninger 

Fodboldspillere fra Østrig
Fodboldspillere fra Austria Wien
Fodboldspillere fra First Vienna FC
Fodboldspillere fra MSV Duisburg
Fodboldspillere fra KFC Uerdingen
Fodboldspillere fra Sturm Graz
Fodboldspillere fra 1. FC Saarbrücken
Personer fra Wien
Deltagere ved verdensmesterskabet i fodbold 1998
Arnold Wetl

Arnold Wetl (født 2. februar 1970 i Eibiswald, Østrig) er en tidligere østrigsk fodboldspiller (midtbane).

Wetl spillede langt størstedelen af sin karriere i hjemlandet, hvor han blandt andet tilbragte elleve sæsoner hos Sturm Graz. Han spillede også en sæson i den portugisiske storklub FC Porto, hvor han var med til at vinde mesterskabet.

Wetl spillede desuden 21 kampe og scorede fire mål for det østrigske landshold. Han var en del af det østrigske hold til VM i 1998 i Frankrig. Her spillede han fra start i alle landets tre kampe, men kunne ikke forhindre at holdet røg ud efter det indlende gruppespil.

Referencer 

Fodboldspillere fra Østrig
Fodboldspillere fra Sturm Graz
Fodboldspillere fra Rapid Wien
Fodboldspillere fra FC Porto
Deltagere ved verdensmesterskabet i fodbold 1998
Polyvinylpyrrolidon

Polyvinylpyrrolidon anvendes i produkter til personlig pleje, såsom shampooer og tandpastaer, desuden i malinger og som klæbemidel, der skal fugtes, såsom frimærker og konvolutter. Polyvinylpyrrolidon er grundlaget for de tidlige formler for hårspray og hår gelé, og  fortsætter stadig med at være i en del af dem. 

Som et tilsætningsstof er polyvinylpyrrolidon en stabilisator og har E-nummer E1201.

Tilsætningsstoffer
Michael Baur

Michael Baur (født 16. april 1969 i Innsbruck, Østrig) er en tidligere østrigsk fodboldspiller (defensiv midtbane).

Baur spillede langt størstedelen af sin karriere for FC Tirol Innsbruck i hjemlandet. Han tilbragte i alt 13 sæsoner i klubben, og var med til at vinde hele fire østrigske mesterskaber. Han tilbragte også en sæson i den tyske Bundesliga hos Hamburger SV.

Baur spillede desuden 40 kampe og scorede fem mål for det østrigske landshold. Han var en del af det østrigske hold til VM i 1990 i Italien. Han kom dog ikke i banen i turneringen, hvor østrigerne røg ud efter det indledende gruppespil.

Referencer

Eksterne henvisninger

Fodboldspillere fra Østrig
Fodboldspillere fra Urawa Red Diamonds
Fodboldspillere fra Hamburger SV
Fodboldspillere fra LASK Linz
Personer fra Innsbruck
Deltagere ved verdensmesterskabet i fodbold 1990
Anna Koldings

Anne Koldings, (Ane eller Anna), (død 1590), var en kvinde, der blev brændt på bålet for hekseri i København, Danmark. Hun var en af de hovedmistænkte i hekseretssagerne afholdt i København, sommeren 1590 og der blev holdt som en parallel retssag til den berømte hekseretssag i North Berwick Edinburgh i Skotland.

Vinteren 1589 rejste prinsesse Anna af Danmark for at gifte sig med kong Jacob d. VI af Skotland. På vej over Nordsøen blev der en frygtelig storm, og skibet kunne kun med besvær undgå at synke. Skibet styrede i stedet til Oslo i Norge, hvor den skotske konge så senere kom og brylluppet blev fejret.
Myndighederne ønskede derefter at undersøge, hvem der var ansvarlig for at skibet næsten var kæntretog anklagede finansminister Christoffer Valkendorf for at have udstyret skibene alt for dårligt til at være i stand til at modstå en storm. Valkendorf forsvarede sig, med at stormen var forårsaget af hekse som havde været samlet i Karen Vævers hus og fremtyllede smådjævle, der fulgte skibene i tomme øltønder og hængte sig i kølen, noget som finansministeren ingen kontrol havde over. Karen Væver blev arresteret i juli 1590. hun tilstod, at hun havde forårsaget stormen sammen med andre hekse og påpegede de andre, hvoraf en af de første var Anne Kolding.

Referencer 
 Alf Åberg: Häxorna
 Kjøbenhavns Historie og Beskrivelse III Kjøbenhavn i Aarene 1536-1660 - første del, kap. V Kbh., G. E. C. Gad, 1881 Oluf Nielsen (1838-1896)  
 http://www.dagbladet.no/kultur/2001/08/19/275636.html

Personer henrettet for hekseri
Danskere i 1500-tallet
Personer henrettet ved brænding
Henrettede personer fra Danmark
Hekseprocesser i Danmark
Dieckmann-kondensation

En Dieckmann-kondensation er en intramolekylær kemisk reaktion mellem diestre med en base til at give β-ketoestere. Reaktionen er opkaldt efter den tyske kemiker Walter Dieckmann (1869–1925). Den ækvivalente intermolekylære reaktion er Claisen-kondensation.

Reaktionsmekanisme 
Det sure hydrogen mellem to carbonylgrupper bliver deprotoniseret i fjerde trin. Protoniseringen med en Brønsted-Lowry-syre (H3O+ for eksempel) gendanner β-keto esteren. Deprotoniseringstrinnet er drivkraften i reaktionen.

Grundet den steriske stabilitet af fem- og seksleddede ringstrukturer, bliver disse fortrinsvist dannet. 1,4- og 1,6 diestere danner femleddede cykliske β-keto estere, mens 1,5- og 1,7 diestere vil danne seksleddede β-keto estere.

Se også 
 Claisen-kondensation
 Gabriel-Colman omlejring

Referencer 

Kemiske reaktioner
Organisk kemi
Munakunta

Munakunta var en finsk fremstillings-, distributions- og pakkerivirksomhed. Virksomheden pakkede og distribuerer skalæg. Virksomheden havde 139 medarbejdere og sit hovedsæde placeret i Piispanrist, Finland. Munakunta omsatte i 2013 for 392 mio. kr.

17. juni 2014 købte den danske Hedegaard Foods A/S 50% af aktierne i Munakunta. Virksomheden lukkede i løbet af juni for at kunne genopstå som en del af det nystiftede selskab Muna Foods Oy. Nuværende direktør i Munakunta Jan Lähde, bliver ny direktør i Muna Foods Oy, mens Ivan Noes Jørgensen direktør i DAVA Foods har det
overordnede ledelsesansvar for hele koncernen.

Eksterne links 
 Virksomhedens hjemmeside

Kilder 

Fødevarevirksomheder fra Finland
Ophørt i 2014
Merton Miller

Merton Howard Miller (født 16. maj 1923 i Boston, død 3. juni 2000 i Chicago) var en amerikansk økonom. Han var ansat ved Booth School of Business på University of Chicago fra 1961 til sin pensionering i 1993, og fortsatte endda efter dette tidspunkt med at undervise på stedet. Han var med-ophavsmand til det kendte Modigliani-Miller-teorem inden for finansieringsteori. I 1990 modtog han Nobelprisen i økonomi sammen med Harry Markowitz og William Sharpe.

Liv og arbejde 

Miller blev født i Boston som søn af en sagfører. Under 2. verdenskrig arbejdede han som økonom i det amerikanske skatteministeriums forskningsafdeling, og i 1952 fik han en ph.d.-grad fra Johns Hopkins University. Efter et år som gæstelektor ved London School of Economics var han i 1953-61 ansat ved Carnegie Institute of Technology (det senere Carnegie Mellon University). Her udarbejdede han i 1958 sammen med sin kollega sammesteds, Franco Modigliani, artiklen The Cost of Capital, Corporate Finance and the Theory of Investment. Artiklen fremsatte et fundamentalt modargument mod det traditionelle syn på virksomhedsfinansiering, ifølge hvilket en virksomhed kan formindske sine kapitalomkostninger ved at finde den rette gældskvote. Ifølge Modigliani-Miller-teoremet er der imidlertid (under visse betingelser) ikke nogen "korrekt" gældskvote: Virksomhedens værdi vil være uafhængig af, om den finansieres af egenkapital (ved udstedelse af aktier) eller af fremmedkapital (ved låntagning). Forfatterne nåede denne konklusion ved at bruge et argument om "ingen arbitrage", dvs. ved en præmis om, at en situation, hvor handlende på et marked kan opnå en risikofri gevinst ved at købe og sælge en bestemt genstand gentagne gange, vil forsvinde næsten øjeblikkeligt. Dermed skabte de en præcedens for mange konklusioner, der bygger på den samme tankegang, i de følgende år. 

Miller var forfatter eller medforfatter til otte bøger. I 1961 blev han ansat ved University of Chicago's Booth School of Business, hvor han forblev frem til sin pensionering i 1993. Han var formand for American Finance Association i 1976.

Kilder

Eksterne henvisninger 

 Materiale om Merton Miller på Nobelstiftelsens hjemmeside
 Merton Millers CV på Chicago Booths hjemmeside 
 Merton H. Miller (1923–2000). Library of Economics and Liberty: The Concise Encyclopedia of Economics.

Nobelprismodtagere i økonomi
Nobelprismodtagere fra USA
Faglitterære forfattere fra USA
Personer fra Boston
Moskeen i Rovsingsgade

Moskeen i Rovsingsgade eller Khayr el-Barriya-moskeen er en sunnimuslimsk moské og et islamisk kulturcenter i Rovsingsgade beliggende i Hamad Bin Khalifa Civilisation Center på hjørnet af Vingelodden på det Ydre Nørrebro i København. Moskéen blev indviet den 19. juni 2014 og er den første moske i Danmark med en tilhørende minaret.

Bygherre for projektet var Københavns Store Fond, der blev oprettet under Dansk Islamisk Råd i 2008. Moskéen er tegnet af Metin Lindved Aydin, arkitekt MAA hos det østjyske arkitektbureau Johannsen Arkitekter.

Udover en moské indeholder centret et dagcenter for ældre og et videnscenter og aktiviteter for unge.

Byggeriet af moskeen blev finansieret af Qatars Fader Emir Sheikh Hamad bin Khalifa al-Thani, hvilket i forbindelse med moskeens indvielse medførte en del kritik af moskeen og dens grundlag. Ved indvielsen deltog Qatars minister for religiøse anliggender, Ghait Al Karawi.

Kildehenvisninger

Eksterne henvisninger 

 Hamad bin Khalifa Civilisation Centre

Moskeer i Danmark
Bygninger, konstruktioner og anlæg i Københavns Kommune
Nørrebro
Christian Keglevits

Christian Keglevits (født 29. januar 1961 i Weiden bei Rechnitz, Østrig) er en tidligere østrigsk fodboldspiller (angriber).

Keglevits spillede hele sin karriere i hjemlandet, hvor han primært var tilknyttet hovedstadsklubben Rapid Wien. Han blev østrigsk mester med klubben i både 1982 og 1983.

Keglevits spillede desuden 19 kampe og scorede fire mål for det østrigske landshold. Han var en del af det østrigske hold til VM i 1990 i Italien. Han kom dog ikke i banen i turneringen, hvor østrigerne røg ud efter det indledende gruppespil.

Referencer 

Fodboldspillere fra Østrig
Deltagere ved verdensmesterskabet i fodbold 1990
Fodboldspillere fra Rapid Wien
Fodboldspillere fra LASK Linz
Mimersparken

Mimersparken er en park, der ligger mellem Bispebjerg Station og Mjølnerparken på Nørrebro i København.

Parken blev åbnet i oktober 2012 på et areal mellem Bispebjerg Station og Mjølnerparken, hvor DSB tidligere havde opstillet godsvogne. Det meste af parken kan overskues fra Tagensvej. På parkens 38.000 m² er der plads til afslapning samt til diverse fysiske aktiviteter. Opførelsen har kostet ca. 34 mio. kr.

Noter

Eksterne henvisninger 
 Mimersparken i arkitekturbilleder.dk  

Nørrebro
Parker i København
SSI Schäfer

SSI Schäfer er en tysk virksomhed, som udvikler og producerer løsninger til lagerbygninger, distributionscentre, fabrikker, værksteder samt kontorer. Virksomhedens portefølje omfatter manuelle og automatiserede løsninger til lagring, pluk og sortering, løsninger inden for conveyorsystemer, samt teknologier til affaldshåndtering. Samtidig er SSI Schäfer også en leverandør af modulær software til det interne materialeflow. SSI Schäfers IT-afdeling med over 900 ansatte udvikler software. 

Virksomheden har over 10.500 ansatte fordelt på hovedkvarteret i Neunkirchen i Tyskland, mere end ti produktionssteder samt 70 afdelinger verden over. 

Virksomheden blev grundlagt i 1937 har lige siden været et tysk familieejet firma, ledet af indehaverne. Virksomheden har mere end 70 datterselskaber.

Den danske afdeling, SSI Schäfer A/S, beskæftiger 125 ansatte og har hovedsæde i Hadsund.

Eksterne links 

Virksomhedens hjemmeside

Kilder 

Virksomheder fra Tyskland
Virksomheder i Hadsund
Etableret i 1937
Oluf van Steenwinckel

Oluf van Steenwinckel (død 18. juli 1659) var en dansk bygmester og ingeniør, hvis forældre sandsynligvis var Hans van Steenwinckel den yngre og Trine (Cathrine) Willum Hübbers datter.

Virke 
Han blev antagelig uddannet hos faren og var gennem farbroren Morten van Steenwinckel, knyttet til den udvalgte prins. Under Torstensonkrigen i 1644 sendte prinsen ham til Malmø for at udbedre fæstningsværkerne der. Her kom han i uheld til at slå en vognmand ihjel, men fik samme året sin fredløshed ophævet. Efter prinsens pludselige død flyttede Oluf med familie til København, hvor han fik skøde på en grund i Ny Kongensgade. Han havde ved flere lejligheder forgæves forsøgt at få udbetalt tilgodehavender for arbejdet i Malmø, og grunden var muligvis en slags kompensation for dette arbejde.

I 1651 blev han den første stadskonduktør i hovedstaden, men efter en strid med murerlauget, blev han allerede året efter fradømt embedet. Derefter fik han arbejde som kongelig bygmester ved fæstningerne i Skåne, men blev opsagt allerede i 1655 og afløst af Gottfried Hoffmann. I 1658 ved freden i Roskilde fik han til opgave at bringe kanoner og anden ammunition hjem fra den nylig afståede fæstning i Christianstad i Skåne.

I krigstid på Kronborg 

I august samme år blev han sendt til Kronborg slot for at medvirke til den noget forhastede beslutning om at forbedre fæstningsværkerne der efter Hoffmanns planer. Efter den svenske erobring 6. september 1658 arbejdede Oluf van Steenwinckel delvis under tvang for besættelsesmagten, men i sommeren 1659 deltog han, mod betaling, i et mislykket kup for at befri slottet fra svenskerne. Dobbeltspillet blev afsløret; han blev fængslet, tortureret og omsider levende radbrukket på Svingelen i Helsingør, den 18. juli 1659, uden at have afsløret sine medsammensvorne. Efter fredsslutningen beordrede kongen hans parterede og stejlede lig nedtaget og begravet på kristen vis på Sankt Hans Kirkegård ved klosteret i samme by.

Ingen af Steenwinckels bygningsværker er bevaret, og han synes at have blevet tildelt en mindre rolle i byggearbejdet end sine berømte slægtninge, muligvis som følge af færre opgaver i en situation med stagnation på grund af krigshandlinger og en generel økonomisk afmatning.

Referencer

Eksterne henvisninger 
 

Danskere i 1600-tallet
Arkitekter fra Danmark
Ingeniører fra Danmark
Personer i Karl Gustav-krigene fra Danmark-Norge
Faldne danske militærfolk
Personer i Dansk Biografisk Leksikon
Henrettede personer fra Danmark
Bjørn Jernside

Bjørn Haraldsen (Bjørn Jernside) (død 1134) var en dansk kongesøn, søn af Harald Kesja. Kæmpede ved Kong Erik Emunes side, men blev henrettet af ham. Tilnavnet Jernside blev givet ham på grund af hans mod i kamp. Gift med prinsesse Katarina Ingesdatter af Sverige. En datter, Kristina Bjørnsdatter, blev ifølge en islandsk kilde gift med Erik den Hellige.

Referencer 

Danskere i 1100-tallet
Personer henrettet ved halshugning
Personer i Dansk Biografisk Leksikon
Henrettede personer fra Danmark
Prinser fra Danmark
Max Hagmayr

Maximilian "Max" Hagmayr (født 16. november 1956 i Wels, Østrig) er en tidligere østrigsk fodboldspiller (angriber).

Hagmayr spillede størstedelen af sin karriere i hjemlandet, hvor han var tilknyttet FC Linz, Rapid Wien og LASK Linz. Han spillede også en enkelt sæson hos Karlsruhe i Tyskland.

Hagmayr spillede desuden ni kampe og scorede et mål for det østrigske landshold. Han var en del af det østrigske hold til VM i 1982 i Spanien. Han spillede én af østrigernes fem kampe i turneringen, hvor holdet blev slået ud efter andet gruppespil.

Referencer 

Fodboldspillere fra Østrig
Fodboldspillere fra Rapid Wien
Fodboldspillere fra Karlsruher SC
Fodboldspillere fra LASK Linz
Personer fra Wels
Deltagere ved verdensmesterskabet i fodbold 1982